|  |
| --- |
| PATVIRTINTA |
| Molėtų rajono savivaldybės tarybos |
| 2021 m. balandžio d. sprendimu Nr. B1- |

**KELIŲ PRIEŽIŪROS IR PLĖTROS PROGRAMOS FINANSAVIMO LĖŠŲ, SKIRTŲ MOLĖTŲ RAJONO SAVIVALDYBĖS VIETINĖS REIKŠMĖS KELIAMS IR GATVĖMS TIESTI, REKONSTRUOTI, TAISYTI (REMONTUOTI), PRIŽIŪRĖTI IR SAUGAUS EISMO SĄLYGOMS UŽTIKRINTI, NAUDOJIMO IR SKIRSTYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kelių priežiūros ir plėtros programos (toliau – Programa) finansavimo lėšų, skirtų Molėtų rajono savivaldybės vietinės reikšmės keliams ir gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo ir skirstymo tvarkos aprašas (toliau – aprašas) nustato Programos finansavimo lėšų, skirtų Molėtų rajono savivaldybės (toliau – Savivaldybė) vietinės reikšmės keliams ir gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, paskirstymo tvarką, panaudojimą ir atsiskaitymą už asignavimus.

2. Apraše vartojamos sąvokos atitinka Lietuvos Respublikos statybos įstatymo, Lietuvos Respublikos kelių įstatymo ir kitų teisės aktų sąvokas.

3. Šiuo aprašu siekiama užtikrinti Savivaldybės vietinės reikšmės kelių ir gatvių gerą būklę ir tinkamą Programos finansavimo lėšų, skirtų vietinės reikšmės keliams (gatvėms) tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, paskirstymą ir naudojimą.

**II SKYRIUS**

**LĖŠŲ NAUDOJIMO TVARKA**

4. Programos finansavimo lėšos naudojamos šia tvarka:

4.1. ne mažiau kaip 58 proc. nuo bendros Savivaldybei skirtų Programos finansavimo lėšų sumos turi būti naudojama kapitalo investicijoms į vietinės reikšmės kelių (gatvių) tiesimą, rekonstravimą ir kapitalinį remontą;

4.2. likusi finansavimo lėšų suma naudojama vietinės reikšmės kelių ir gatvių einamiesiems priežiūros ir paprastojo remonto darbams;

4.3. ne mažiau kaip 5 proc. nuo bendros Savivaldybei skirtų Programos finansavimo lėšų sumos turi būti naudojama saugaus eismo priemonėms vietinės reikšmės keliuose (gatvėse) finansuoti.

5. Programos finansavimo lėšos vietinės reikšmės keliams (gatvėms) naudojamos:

5.1. keliams (gatvėms) projektuoti, tiesti, rekonstruoti, taisyti (remontuoti) ir prižiūrėti;

5.2. kelių (gatvių), kelių statinių ir jų užimamos žemės teisinės registracijos būtinoms procedūroms atlikti, daiktinėms teisėms į žemę, šių teisių suvaržymams, juridiniams faktams registruoti;

5.3. tiltams, viadukams, estakadoms, tuneliams, pralaidoms projektuoti, apskaityti, statyti, rekonstruoti, taisyti (remontuoti) ir prižiūrėti;

5.4. apsaugos nuo triukšmo statiniams prie kelių (gatvių) statyti, rekonstruoti, taisyti (remontuoti) ir prižiūrėti;

5.5. kelio (gatvės) juostoje esantiems paviršinio vandens nuleidimo įrenginiams ir lietaus kanalizacijai įrengti, rekonstruoti, taisyti (remontuoti) ir prižiūrėti;

5.6. techninėms eismo reguliavimo ir kitoms inžinerinėms saugaus eismo priemonėms įrengti, rekonstruoti, taisyti (remontuoti), prižiūrėti;

5.7.  ekstremaliųjų situacijų, ekstremaliųjų įvykių ir įvykių padariniams keliuose likviduoti;

5.8. apšvietimui keliuose (gatvėse) įrengti, rekonstruoti, taisyti (remontuoti);

2

5.9.  kelio (gatvės) juostoje esančioms automobilių stovėjimo aikštelėms, viešojo transporto stotelėms ir paviljonams įrengti, statyti, rekonstruoti, taisyti (remontuoti) ir prižiūrėti;

5.10. šaligatviams, pėsčiųjų ir (ar) dviračių takams įrengti, projektuoti, tiesti, rekonstruoti, taisyti (remontuoti) ir prižiūrėti;

5.11. Savivaldybės paskoloms, skirtoms vietinės reikšmės keliams (gatvėms) projektuoti, tiesti, rekonstruoti, taisyti (remontuoti), grąžinti ir palūkanoms mokėti;

5.12. išlaidoms už skirtą žemę, nukeliamus ar (ir) griaunamus pastatus ir kitus statinius, želdinius ir kitas naudmenas, tiesiant, rekonstruojant, taisant (remontuojant), prižiūrint kelius, apmokėti, aplinkos apsaugos reikmėms, žemės rekultivavimo darbams vykdyti tiesiant ir taisant (remontuojant) kelius;

5.13. stovėjimo aikštelėms, skirtoms motorinėms transporto priemonėms arba dviračiams palikti, siekiant tęsti kelionę viešuoju transportu, įrengti, jeigu už naudojimąsi jomis neimamas atlygis.

6. Programos finansavimo lėšos naudojamos pagal šiuos prioritetus:

6.1. kelių ir gatvių avarinės būklės likvidavimas;

6.2. saugaus eismo priemonių įgyvendinimas;

6.3. kelių ir gatvių nuolatinė priežiūra;

6.4. kelių ir gatvių dangų atstatymas, stiprinimas ir paviršių apdorojimas;

6.5. kelių ir gatvių rekonstravimas, atskirų žvyrkelių ruožų asfaltavimas;

6.6. naujų kelių ir gatvių tiesimas.

7. Programos finansavimo lėšomis finansuojamų darbų planavimo kriterijai:

7.1. kelias (gatvė) įtrauktas į Molėtų rajono savivaldybės strateginį veiklos planą;

7.2. kelias (gatvė) yra valstybinės reikšmės kelio tęsinys arba valstybinės reikšmės kelių junginys;

7.3. kelias (gatvė) yra keleivių vežimo reguliariais reisais vietinio susisiekimo maršruto arba mokinių pavėžėjimo mokykliniais autobusais maršruto trasa arba šios trasos dalis;

7.4. prie kelio (gatvės) yra Molėtų rajono savivaldybės gyventojams svarbių objektų (arba tokie objektai projektuojami, statomi, rekonstruojami);

7.5. kelias (gatvė) yra skirtas privažiuoti iki rekreacijos objektų, lankomų gamtos, kultūros, istorijos ir kitų paminklų arba objektų;

7.6. kelias (gatvė) yra tankiai apgyvendintoje teritorijoje ir (ar) kelyje (gatvėje) yra įrengtos inžinerinės komunikacijos;

7.7. dalį darbų Savivaldybės tarybos nustatyta tvarka savanorišku indėliu apmoka fiziniai ar juridiniai asmenys;

7.8. eismo intensyvumas, avaringumas.

**III SKYRIUS**

**LĖŠŲ PASKIRSTYMO TVARKA**

8. Programos finansavimo lėšos skirstomos šia tvarka:

8.1. Aprašo 4.1 punkte nurodytomis lėšomis finansuojami objektai parenkami:

8.1.1. atsižvelgiant į tolygų visų rajono seniūnijų kelių ir gatvių atnaujinimą ir plėtrą;

8.1.2. siekiant einamaisiais metais pradėti ir užbaigti darbus parinktame objekte arba atlikti visus technologiškai būtinus darbus atskirame ruože (objekto dalyje), jei dėl didelės parinkto objekto darbų apimties ir ribotų finansinių galimybių darbų negalima užbaigti per vienerius metus.

8.2. Aprašo 4.2 punkte nurodytos lėšos skirstomos seniūnijoms:

8.2.1. 50 procentų pagal seniūnijoje gyvenamąją vietą deklaruojančių gyventojų skaičių;

8.2.2. 50 procentų pagal seniūnijai priklausančių vietinės reikšmės kelių ir gatvių ilgį.

8.3. Aprašo 6.1 ir 6.2 punktuose nurodytiems prioritetams lėšos skiriamos pagal poreikį, nustatytą remiantis kelių (gatvių) techninę priežiūrą ir saugaus eismo užtikrinimo kontrolę atliekančių tarnybų ar institucijų pranešimais, apžiūrų aktais ir pan.

8.4. Aprašo 7.7 punkte nurodytą kriterijų atitinkantiems objektams lėšos skiriamos pagal poreikį, nustatytą remiantis faktiškomis projekto parengimo sąnaudomis ir Savivaldybės tarybos sprendimu nustatyta atitinkama bendrojo finansavimo Savivaldybės dalimi.

3

9. Savivaldybės metų Programos finansavimo lėšų naudojimo vietinės reikšmės keliams ir

gatvėms tiesti, taisyti (remontuoti), prižiūrėti ir saugaus eismo sąlygoms užtikrinti objektų sąrašas (toliau – objektų sąrašas) tvirtinamas Savivaldybės tarybos sprendimu.

10. Atlikus objektų sąraše nurodytų objektų darbų ir paslaugų viešuosius pirkimus, esant nenumatytų darbų poreikiui ar sutaupius lėšas, administracijos direktorius, įgaliotas Savivaldybės tarybos, perskirsto Programos finansavimo lėšas sąraše nurodytiems objektams, įtraukia į objektų sąrašą objektus iš Molėtų rajono savivaldybės strateginio veiklos plano ir tvirtina einamųjų metų naujos redakcijos objektų sąrašą.

**IV SKYRIUS**

**DARBŲ IR PASLAUGŲ VYKDYMAS IR ATSISKAITYMO TVARKA**

11. Prašymus dėl Savivaldybės vietinės reikšmės kelių ir gatvių tiesimo, rekonstravimo, taisymo (remonto), priežiūros ir saugaus eismo sąlygų užtikrinimo gali teikti visi fiziniai ir juridiniai asmenys.

12. Prašymus dėl Savivaldybės vietinės reikšmės kelių ir gatvių tiesimo, rekonstravimo, taisymo (remonto), priežiūros ir saugaus eismo sąlygų užtikrinimo Savivaldybės seniūnijų seniūnai pristato vietos seniūnaičių susirinkimuose, jų pritarimą prašymų tenkinimo eiliškumui raštu fiksuoja susirinkimų protokoluose ar kituose dokumentuose ir suderina su Statybos ir žemės ūkio skyriumi (toliau – Skyrius) iki gruodžio 15 d.

13. Skyrius, vadovaudamasis Savivaldybės tarybos patvirtintu 3 (trejų) metų trukmės Molėtų rajono savivaldybės strateginiu veiklos planu ir atsižvelgdamas į Savivaldybei metams skirtas Programos lėšas, iš gautų bei suderintų prašymų parengia Savivaldybės Programos finansavimo lėšų naudojimo vietinės reikšmės keliams ir gatvėms tiesti, taisyti (remontuoti), prižiūrėti ir saugaus eismo sąlygoms užtikrinti objektų sąrašą.

14. Programos finansavimo lėšų panaudojimo sutartis su valstybės įmone Lietuvos automobilių kelių direkcija (toliau – Kelių direkcija) ir Savivaldybės objektų, finansuojamų Programos finansavimo lėšomis, sąrašą pasirašo Savivaldybės administracijos direktorius.

15. Rangovai darbams vykdyti ir paslaugų teikėjai parenkami vadovaujantis Lietuvos Respublikos viešųjų pirkimų įstatymu ir Savivaldybės administracijos supaprastintų viešųjų pirkimų taisyklėmis.

16. Savivaldybės administracijos seniūnijų seniūnai atsako už efektyvų Programos finansavimo lėšų panaudojimą seniūnijose, derina aprašo 4.2 punkte nurodytomis lėšomis finansuojamų atliktų darbų ir suteiktų paslaugų aktus (forma F2).

17. Savivaldybės administracija, vadovaudamasi Lietuvos Respublikos įstatymais ir kitais teisės aktais, vykdo objektų, finansuojamų Programos lėšomis, užsakovo funkcijas, Skyrius rengia reikalingus dokumentus viešiesiems darbų ir paslaugų pirkimams organizuoti, pirkimų sutartims sudaryti, rengia sąmatas objektų sąraše numatytiems priežiūros ir remonto darbams, vykdo darbų kontrolę, organizuoja techninę priežiūrą ir atliktų darbų priėmimą, teikia Kelių direkcijai paraiškas lėšoms gauti ir ataskaitas apie lėšų naudojimą. Kelių direkcijai teikiamus atliktų darbų ir išlaidų apmokėjimo dokumentus pasirašo Skyriaus darbuotojas pagal pareigybių nuostatus atsakingas už savivaldybės funkcijų vietinės reikšmės kelių ir gatvių statybos, remonto ir priežiūros srityse įgyvendinimą. Jo nesant – Skyriaus vedėjas.

18. Savivaldybės Buhalterinės apskaitos skyrius, vadovaudamasis finansavimo sutartyse numatytomis sąlygomis ir terminais, atsiskaito su rangovais (tiekėjais), tvarko Programos finansavimo lėšų apskaitą pagal Lietuvos Respublikos buhalterinės apskaitos įstatymą ir kitus teisės aktus, derina Kelių direkcijai programos teikiamų lėšų paraiškas ir ataskaitas apie lėšų naudojimą, teikia programos sąmatas ir sąmatų įvykdymo ataskaitas.

**V SKYRIUS**

**BAIGIAMOSIOS NUOSTATOS**

19. Programos finansavimo lėšos naudojamos pagal su Kelių direkcija pasirašytų finansavimo sutarčių sąlygose nustatytus reikalavimus ir suderintą objektų sąrašą. Savivaldybės administracija užtikrina tinkamą visų su Kelių direkcija pasirašytų finansavimo sutarčių sąlygose nustatytų reikalavimų vykdymą.

4

20. Aprašas papildomas, keičiamas, pripažįstamas netekusiu galios Molėtų rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_